Melissa

Da Silvio Camenisch

Melissa aveva duvrà tut ses entusiassem per mai gia l'emprima saira, cur ch'ella era vegnida per mai a la staziun ed aveva pretendì ch'ella haja da raquintar a mai milli chaussas. Ma suenter aveva ella vieut mintga di dapli ses dies, quasi fin a la ostilitad.
Cur ch'ella vegn da la lavur, uschia encunter las tschintg e mesa, guarda ella per ordinari televisiun: sesa giun plaun en sia chombra, cun il dies encunter il chantun dal letg. Sin mai tschegna ella cun ina tschaira sco sch'ella vuless dir ch'il plaz na tanschia betg a la lunga per trais. Ed i para sco sch'ella constatass quai mintga saira l'emprima gia.
Silsuenter traffitgescha Melissa in'ura en cuschina, savens cun ina avnaun a vapur a la chinaisa, ella taglia en verduras e squitta surengiu sosa da soja. Jau guard adina da mangiar avant ch'els dus, perquai ch'il patratg è per mai insupportabel da seser cun els ensemen vi da la medema maisa e far conversaziuns. En tals muments faschain nus tuts trais in pau sco sche nus na vesessan betg in l'auter: passain bain mintgatant sin ils pes, ma giain uschiglio vias separadas. Jau prend insatge ord la frestgera e fatsch spert in sandwich, per ch'jau haja finì avant ch'els dus sa mettian a maisa.
Il rest da la saira passentain Melissa ed jau davant la chista, sternids en venter sin il letg. Il letg ha ina consistenza bler meglra ch'il canapé ch'jau dovrel per durmir, lez che dat gea bunamain dapart. Mintga saira arriv jau al punct ch'i para a mai idiotic da ma spustar dal letg lom vi sin quel canapé diraglia. Ed jau entschaiv ad odiar Roy e Melissa per pura schigliusia ch'els giaudan lur matratscha cun plimas.

Bain savens telefonescha Melissa davant la televisiun. Alura sesa ella sin il chantun dal letg, cun tratg si ils chaltschiels, cun il chau stendì manaivel da la chista e beschla insatge en il telefon. Ella dumogna quai cun la medema abilitad da dublegiar sias diversas activitads, sco dad ir cun auto: dal tuttafatg concentrada sin duas acziuns parallelas.
Era Roy guarda televisiun, na vul mo betg conceder. "Questa saira stoss jau scriver", marmugna el trasor envers mai che muss pauc interess; el bitta, permalà, enavos sia ritscha blonda da schelatina. EI envida il monitur da ses computer IBM, ma curra nauaden mintga duas minutas per guardar co ch'i giaja vinavant en la televisiun. Nus stuain tegnair el trasor sin il current. En il medem mument giappa el enavos che jau mo vegeteschia enturn cun mes ventg onns, jau saja toxicoman: "Beno, ti mangias anc in di quella chista."
In'autra glina dad el è ch'el entschaiva mintga giada a filosofar a la lunga cur che nus vulessan ir a letg. Sa chapescha entamez sin mes canapé tranter mai e Melissa. EI sa stenta da correspunder ad in tschert maletg, ad in model ideal ch'el ha fixà a sasez. Igl è sco sche nus giessan a spass, ed el declerass a mai la cuntrada: EI stauscha nauador ses pleds, sesa sin il canapé, ils givels lads sturschids enavant e declamescha sco sin ina tribuna. Segir per gronda part ina show per Melissa.
Ella dumonda el inqual gia davart la muntada dad in pled: en il tun d'ina scolara che taidla ses scolast. Els dus han emprendì endretg lur rollas: sco dus acturs che sa preschentan adina ensemen e raffineschan cuntinuadamain lur meds enfin ch'els cumpletteschan in l'auter perfetgamain.
Il bler enumerescha el in suenter l'auter co ch'igl è fin ussa dapi ch'el è sa chasà qua - Roy manegia bain tar Melissa - e furnescha scenaris da films per emetturs, e speculescha alura dad ulteriurs svilups. Tut tenor sia disposiziun tuna quai u fitg real e manaivel da palpar u fitg vag e lontan sco perspectivas da la glina. En il segund cas va el a la fanestra e fima Marihuana, ma i suffla il fim or da fanestra, perquai che Melissa na vul betg ch'il tarpun tschitschia en plain.
Domadus han la tendenza dad in tun che vul entruidar mai: fan conscient mai da mes sbagls ch'jau fatsch en questa terra en quest temp, ils motivs da mes cumportament fallà ch'jau na vegn gnanc tar ina lavur. En tals muments taidl jau fitg irrità e dun sin il pli pauc dal chau, senza guardar directamain sin els.